Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΟΚ, Ευρατόμ, ΕΚΑΧ) αριθ. 259/68 περί καθορισμού του Κανονισμού Υπηρεσιακής Κατάστασης των υπαλλήλων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Λευκή Βίβλος «Μεταρρύθμιση της Επιτροπής» ζητούσε να εξεταστεί η ανάγκη μεταρρύθμισης του Κανονισμού Υπηρεσιακής Κατάστασης ενόψει της ανάθεσης δραστηριοτήτων σε τρίτους καθώς και τη μεταρρύθμιση του τρόπου χρησιμοποίησης του μη μόνιμου προσωπικού στην Επιτροπή. Η Λευκή Βίβλος θεωρεί ότι ο ισχύων Κανονισμός Υπηρεσιακής Κατάστασης παρεμποδίζει σημαντικά την ευέλικτη, απλή και ορθολογιστική χρησιμοποίηση του μη μόνιμου προσωπικού και ζητά μια εκτεταμένη μεταρρύθμιση για την αντιμετώπιση αυτού του θέματος. Η μεταρρύθμιση αυτή θα αποτελέσει αντικείμενο ενός συμβουλευτικού εγγράφου εκ μέρους της Επιτροπής το οποίο πρόκειται να δημοσιευθεί σύντομα. Μετά τις προβλεπόμενες από τους κανονισμούς διαβουλεύσεις το παρόν σχέδιο απόφασης θα λάβει την τελική του μορφή και θα περιληφθεί στη γενική πρόταση αναθεώρησης του Κανονισμού Υπηρεσιακής Κατάστασης, την οποία πρόκειται να υποβάλει η Επιτροπή το Δεκέμβριο του 2001 για την υλοποίηση της μεταρρύθμισης. Η παρούσα πρόταση που έχει ως στόχο την επείγουσα τροποποίηση των κανόνων σχετικά με το μη μόνιμο προσωπικό θα πρέπει επομένως να θεωρηθεί ως ένα μεταβατικό μέτρο για την αντιμετώπιση έκτακτων αναγκών εν αναμονή μιας πιο γενικής τροποποίησης αυτών των κανόνων. Η παρούσα πρόταση γίνεται με την επιφύλαξη οποιωνδήποτε μελλοντικών τροποποιήσεων του Κανονισμού Υπηρεσιακής Κατάστασης ή του καθεστώτος που εφαρμόζεται στο μη μόνιμο προσωπικό.

Το επικουρικό προσωπικό εκτελεί ειδικά βραχυπρόθεσμα καθήκοντα σε όλα τα όργανα σύμφωνα με τις υψηλές απαιτήσεις που προβλέπονται από τον Κανονισμό Υπηρεσιακής Κατάστασης. Για το λόγο αυτό, το επικουρικό προσωπικό αποτελεί ένα απαραίτητο μέσο για τη γρήγορη πρόσβαση των οργάνων στους ανθρώπινους πόρους. Εντούτοις, η αποτελεσματική χρησιμοποίηση αυτού του προσωπικού παρεμποδίζεται από την ανώτατη επιτρεπτή περίοδο απασχόλησής τους, η οποία περιορίζεται στον ένα χρόνο σύμφωνα με τον Κανονισμό Υπηρεσιακής Κατάστασης. Η περίοδος αυτή είναι πολύ μικρή για να εγγυηθεί τη συνέχεια των υπηρεσιών, την απόδοση των επενδύσεων για την εκπαίδευσή του και την εξασφάλιση μιας λογικής εργασιακής σταθερότητας στο προσωπικό αυτό. Επιπλέον, η μικρή διάρκεια της σύμβασης δυσκολεύει ακόμη περισσότερο την προσέλκυση προσωπικού με υψηλή κατάρτιση από τις αγορές εργασίες που γίνονται όλο και πιο ανταγωνιστικές. Φυσικά η παράταση της ανώτατης διάρκειας των συμβάσεων επικουρικού προσωπικού προϋποθέτει περαιτέρω μελέτη των ρυθμίσεων που ισχύουν γι'αυτή την κατηγορία προσωπικού.

Η ανακοίνωση της 26ης Ιουλίου 2000 «Αντιστοιχία των δραστηριοτήτων της Επιτροπής με τους ανθρώπινους πόρους της» περιελάμβανε πρωτοβουλίες οι οποίες είχαν ως στόχο την καλύτερη χρησιμοποίηση του υπάρχοντος προσωπικού μέσω της βελτίωσης της παραγωγικότητας και της ανάθεσης ορισμένων καθηκόντων σε τρίτους. Για την υποστήριξη αυτών των μέτρων η Επιτροπή ζήτησε την χρηματοδότηση του μη μόνιμου προσωπικού από το Μέρος Β του προϋπολογισμού και επομένως την αύξηση του αριθμού του μη μόνιμου προσωπικού προκειμένου να αντικαταστήσει ορισμένα γραφεία τεχνικής υποστήριξης. Η Επιτροπή συντάσσει επίσης μια πρόταση για την ανασύνταξη του δημοσιονομικού κανονισμού η οποία, στο πλαίσιο της κατάρτισης του προϋπολογισμού με βάση τις δραστηριότητες, θα καταργεί την τυπική διάκριση ανάμεσα στα Μέρη Α και Β του προϋπολογισμού.

Τέλος, η Επιτροπή έχει ξεκινήσει μία φιλόδοξη μεταρρύθμιση της διαχείρισης των προγραμμάτων εξωτερικής βοήθειας. Η μεταρρύθμιση αυτή περιλαμβάνει τη σταδιακή κατάργηση ενός μεγάλου αριθμού γραφείων τεχνικής υποστήριξης κατά τη διάρκεια των ετών 2001 και 2002 και την ανάθεση των καθηκόντων που ασκούσαν αυτά τα γραφεία στις υπηρεσίες της Επιτροπής (Europe-Aid) εν αναμονή της έγκρισης μιας οριστικής απόφασης στον τομέα αυτό.

Στο πλαίσιο αυτό θα πρέπει να παρέχεται η δυνατότητα πρόσληψης μη μόνιμου προσωπικού με σχετική εμπειρία και με βάση το κατάλληλο καθεστώς απασχόλησης προκειμένου να επιτευχθούν οι ακόλουθοι στόχοι:

* Πρόσληψη εξωτερικού προσωπικού ικανού να ασκεί καθήκοντα που έχουν σχέση με την εκτέλεση των κοινοτικών πολιτικών, ανεξάρτητα από τα διάφορα μοντέλα ανάθεσης καθηκόντων σε τρίτους που ενδέχεται να χρησιμοποιηθούν. Το προσωπικό αυτό θα πρέπει να προσληφθεί προκειμένου να ασκήσει κάποια καθήκοντα υπό τον έλεγχο των μονίμων υπαλλήλων.

* Αύξηση του αριθμού του μη μόνιμου προσωπικού με διοικητική εμπειρία, ειδικά όσον αφορά τη διαχείριση και την υλοποίηση προγραμμάτων.

* Αύξηση της ανώτατης διάρκειας της σύμβασης ώστε να είναι πιο αποδοτική η σχετική επένδυση και να εξασφαλισθεί η συνέχεια που είναι απαραίτητη για την αποτελεσματική διαχείριση των προγραμμάτων.

* Πρόσληψη προσωπικού με τη χρησιμοποίηση πιστώσεων από τα Μέρη Α και Β του προϋπολογισμού.

Σχεδιάζεται να χρησιμοποιηθεί το Μέρος Β του προϋπολογισμού για τη χρηματοδότηση ενός μέρους τουλάχιστον του απαιτούμενο πρόσθετου μη μόνιμου προσωπικού. Επειδή το προσωπικό αυτό θα πρέπει να ανταποκρίνεται στις υψηλές επαγγελματικές απαιτήσεις που προβλέπει ο Κανονισμός Υπηρεσιακής Κατάστασης, θα πρέπει να χρησιμοποιηθεί επικουρικό προσωπικό. Αυτή είναι η μόνη κατηγορία μη μόνιμου προσωπικού που διέπεται από αυτούς τους κανόνες και μπορεί να χρηματοδοτηθεί από το Μέρος Β του προϋπολογισμού.

Εντούτοις, ο Κανονισμός Υπηρεσιακής Κατάστασης περιορίζει τις συμβάσεις επικουρικού προσωπικού στους 12 μήνες κατ'ανώτατο όριο. Αυτό είναι το μεγαλύτερο εμπόδιο για την ορθολογιστική χρησιμοποίηση αυτής της κατηγορίας προσωπικού. Για το λόγο αυτό, προκειμένού να βελτιωθεί η χρησιμοποίηση επικουρικού προσωπικού, προτείνεται να παραταθεί στα τρία χρόνια η ανώτατη επιτρεπτή περίοδος απασχόλησης επικουρικού προσωπικού.

Αυτό μπορεί να γίνει με την τροποποίηση του άρθρου 52 στοιχείο β) του καθεστώτος που εφαρμόζεται επί του λοιπού προσωπικού. Υποβάλλοντας αυτή την πρόταση η Επιτροπή μπορεί να βασιστεί στις συζητήσεις που έχει ήδη ξεκινήσει από το 1997 σχετικά με ένα σχέδιο πρότασης για την τροποποίηση του Κανονισμού Υπηρεσιακής Κατάστασης προκειμένου να αυξηθεί στα τρία χρόνια η ανώτατη επιτρεπτή διάρκεια απασχόλησης επικουρικού προσωπικού σε όλους τους βαθμούς. Η πρόταση αυτή δεν εγκρίθηκε τότε εξαιτίας της απροθυμίας της επιτροπής Κανονισμού Υπηρεσιακής Κατάστασης, η οποία διεφάνη κατά τη διάρκεια μιας γενικής συζήτησης σχετικά με τη χρησιμοποίηση μη μόνιμου προσωπικού. Εντούτοις, μία από τις συστάσεις της Έκθεσης Williamson το Δεκέμβριο του 1998 ήταν να υποβληθεί εκ νέου η πρόταση για τριετούς διάρκειας συμβάσεις επικουρικών υπαλλήλων. Η σημασία αυτής της πρότασης γίνεται τώρα σαφής από την ανάγκη σταδιακού κλεισίματος ενός μεγάλου αριθμού γραφείων τεχνικής υποστήριξης κατά τη διάρκεια των ετών 2001 και 2002. Λόγω του μεταβατικού της χαρακτήρα η διάταξη αυτή θα επανεξετασθεί υπό το φως των μελλοντικών τροποποιήσεων του καθεστώτος που εφαρμόζεται στο λοιπό προσωπικό πριν το τέλος του έτους 2005.

2001/0104(CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΟΚ, Ευρατόμ, ΕΚΑΧ) αριθ. 259/68 περί καθορισμού του Κανονισμού Υπηρεσιακής Κατάστασης των υπαλλήλων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ειδικά το άρθρο 283,

τον κανονισμό (ΕΟΚ, Ευρατόμ, ΕΚΑΧ) αριθ. 259/68 περί καθορισμού του Κανονισμού Υπηρεσιακής Κατάστασης των Υπαλλήλων και τού καθεστώτος που εφαρμόζεται στο λοιπό προσωπικό των Ευρωπαϊκών Κοινοτήτων [1], όπως τροποποιήθηκε για τελευταία φορά με τον κανονισμό ((ΕΟΚ, ΕΚΑΧ, Ευρατόμ) αριθ. 2805/2000 [2] και ειδικά το άρθρο 52 του καθεστώτος που εφαρμόζεται στο λοιπό προσωπικό των Ευρωπαϊκών Κοινοτήτων,

[1] ΕΕ L 56 της 4.3.1968, σ. 1.

[2] ΕΕ L 326 της 22.12.2000, σ. 7.

την πρόταση της Επιτροπής, η οποία υπεβλήθη μετά από διαβουλεύσεις με την επιτροπή Κανονισμού Υπηρεσιακής Κατάστασης,

τη γνώμη του Ευρωπαϊκού Κοινοβουλίου,

τη γνώμη του Δικαστηρίου,

τη γνώμη του Ελεγκτικού Συνεδρίου,

Εκτιμώντας τα εξής:

(1) Για όλα τα όργανα το επικουρικό προσωπικό αποτελεί ένα απαραίτητο μέσο για τη γρήγορη πρόσβαση στους ανθρώπινους πόρους, ειδικά για την αντικατάσταση του προσωπικού που αδυνατεί προσωρινά να εκτελέσει τα καθήκοντά του (άρθρο 3 στοιχείο β) του καθεστώτος που εφαρμόζεται στο λοιπό προσωπικό). Μπορεί επίσης να ασκεί ειδικά βραχυπρόθεσμα καθήκοντα σύμφωνα με τις υψηλές απαιτήσεις που προβλέπει ο Κανονισμός Υπηρεσιακής Κατάστασης. Το επικουρικό προσωπικό συμπληρώνει το μόνιμο προσωπικό σε τομείς υψηλής ειδίκευσης στις περιπτώσεις που δεν είναι διαθέσιμο το απαραίτητο ειδικευμένο προσωπικό.

(2) Η δυνατότητα αύξησης της διάρκειας των συμβάσεων επικουρικών υπαλλήλων αποτελεί ένα χρήσιμο στοιχείο ευελιξίας όσον αφορά τη χρησιμοποίηση των ανθρώπινων πόρων των οργάνων.

(3) Δικαιολογείται η δυνατότητα αύξησης της διάρκειας των συμβάσεων επικουρικών υπαλλήλων πέραν του ενός έτους προκειμένου να έχουν τη δυνατότητα τα όργανα να ανταποκρίνονται, όταν το απαιτεί το συμφέρον της υπηρεσίας, στην ανάγκη διασφάλισης της συνέχειας της υπηρεσίας ή/και να επωφελούνται από τα προσόντα και την κατάρτιση του εν λόγω προσωπικού.

(4) Για το λόγο αυτό θα πρέπει να τροποποιηθεί το καθεστώς που εφαρμόζεται στο λοιπό προσωπικό προκειμένου να αυξηθεί στα τρίτα χρόνια η ανώτατη διάρκεια των συμβάσεων επικουρικού προσωπικού.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το καθεστώς που εφαρμόζεται στο λοιπό προσωπικό των Ευρωπαϊκών Κοινοτήτων τροποποιείται ως εξής:

Το άρθρο 52 στοιχείο β) αντικαθίσταται από το ακόλουθο κείμενο: «τη διάρκεια των τριών ετών σε όλες τις άλλες περιπτώσεις».

Άρθρο 2

Ο παρών κανονισμός αρχίζει να ισχύει από την ημερομηνία δημοσίευσής του στην Επίσημη Εφημερίδα των Ευρωπαϊκών Κοινοτήτων.

Αρχίζει να εφαρμόζεται από την ημερομηνία που θα τεθεί σε ισχύ.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος